देर रात BSF ने फायरिंग कर गिराया; 21 करोड़ की हेरोइन भी जब्त
भारत- पाकिस्तान सरहद पर एक बार फिर पाक तस्करों के ड्रोन ने घुसपैठ की। बॉर्डर सिक्योरिटी फोर्स (BSF) के चौकस जवानों ने इस ड्रोन को गिराने में सफलता हासिल की है। India Pakistan Cross Border Heroin Smuggling; Drone Movement Punjab Border |  BSF Amritsar Attari
भारत-पाकिस्तान सरहद पर एक बार फिर पाक तस्करों के ड्रोन ने घुसपैठ की। बॉर्डर सिक्योरिटी फोर्स (BSF) के चौकस जवानों ने इस ड्रोन को गिराने में सफलता हासिल की है। जवानों ने सर्च के बाद ड्रोन को कब्जे में ले लिया है। इस ड्रोन के साथ हेरोइन की खेप भी बंधी हुई थी, जिसकी इंटरनेशनल वैल्यू 21 करोड़ रुपए के करीब बताई जा रही है।
मिली जानकारी के अनुसार BSF के जवानों को यह सफलता अमृतसर के इंटरनेशनल बॉर्डर अटारी के अंतर्गत आते गांव रत्नखुर्द के समीप मिली है। BSF के जवान गश्त पर थे। रात 9.45 बजे ड्रोन की आवाज सुनाई दी। जवानों ने फायरिंग शुरू कर दी। चंद मिनटों के बाद ही ड्रोन की आवाज आना बंद हो गई। जिसके बाद जवानों ने इलाके में सर्च अभियान शुरू कर दिया।
टुकड़ों में मिला घुसपैठ करने वाला ड्रोन
BSF के जवानों ने सर्च के दौरान अटारी के खेतों में ड्रोन को ढूंढ लिया। ड्रोन टुकड़ों में टूट चुका था। पास ही एक पीले रंग का बैग भी मिला, जिसे ड्रोन के साथ बांध भारतीय सीमा में भेजा गया था। जवानों ने बैग को कब्जे में लेकर सुरक्षा जांच शुरू कर दी।
जांच के बाद जब बैग को खोला गया तो उसमें हेरोइन की खेप थी। जिसका कुल वजन 3.2 किलो था। ड्रोन व हेरोइन के सैंपल को जांच के लिए भेजने की तैयारी की जा रही है।
इस महीने का पहला ड्रोन व तीसरी खेप
BSF की तरफ से साझा की गई जानकारी के अनुसार यह इस महीने का पहला ड्रोन है, जिसे जवानों ने गिराया है। वहीं दो खेप इससे पहले जब्त की जा चुकी हैं।
- 3 जून को जवानों ने गांव राय से 5.5 किलो हेरोइन की खेप जब्त की थी। इसे भी ड्रोन से ही फेंका गया था।
- 2 जून को जवानों ने फाजिल्का के गांव चखेवा से 2.5 किलो हेरोइन की खेप जब्त की थी।